*****

ΚΑΝΟΝΙΣΜΟΣ (ΕΟΚ) αριθ. 1452/83 ΤΗΣ ΕΠΙΤΡΟΠΗΣ

της 6ης Ιουνίου 1983

για τον καθορισμό των εξόδων διαχειρίσεως των οργανώσεων παραγωγών στον τομέα των αλιευτικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως της αγοράς στον τομέα των αλιευτικών προϊόντων (1),

τον κανονισμό (ΕΟΚ) αριθ. 3140/82 του Συμβουλίου της 22ας Νοεμβρίου 1982 για τη χορήγηση και τη χρηματοδότηση των ενισχύσεων που χορηγούνται από τα Κράτη μέλη στις οργανώσεις παραγωγών στον τομέα των αλιευτικών προϊόντων (2), και ιδίως το άρθρο 8 παράγραφος 2,

Εκτιμώντας:

ότι στο άρθρο 8 παράγραφος 2 του κανονισμού (ΕΟΚ) αριθ. 3140/82 προβλέπεται ότι πρέπει να καθοριστούν τα έξοδα διαχειρίσεως τα οποία λαμβάνονται υπόψη για τον υπολογισμό του μέγιστου ποσού της ενίσχυσης που χορηγείται στις οργανώσεις παραγωγών για να ενθαρρυνθεί η σύσταση και λειτουργία τους· ότι πρέπει, λοιπόν, να εξειδικευτούν τα έξοδα αυτά·

ότι ο παρών κανονισμός αντικαθιστά τον κανονισμό (ΕΟΚ) αριθ. 457/72 της Επιτροπής (3)· ότι είναι, ως εκ τούτου, αναγκαίο να καταργηθεί ο εν λόγω κανονισμός·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αλιευτικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα έξοδα διαχείρισης κατά την έννοια του άρθρου 6 παράγραφος 2 του κανονισμού (ΕΟΚ) αριθ. 3796/81 είναι τα πραγματικά έξοδα σύστασης και λειτουργίας των οργανώσεων παραγωγών που απαριθμούνται παρακάτω:

α) έξοδα σχετικά με τις προπαρασκευαστικές εργασίες που αποβλέπουν στη σύσταση της οργάνωσης παραγωγών καθώς και τα έξοδα τα σχετικά με τη θέσπιση της ιδρυτικής πράξης ή του καταστατικού της ή της τροποποιήσεως σύμφωνα με τις προϋποθέσεις που προβλέπονται στο άρθρο 5 παράγραφος 1 του κανονισμού (ΕΟΚ) αριθ. 3796/81 και στο άρθρο 2 του κανονισμού (ΕΟΚ) αριθ. 105/76 του Συμβουλίου (4)·

β) έξοδα ελέγχου της τήρησης των κανόνων που αναφέρονται στο άρθρο 5 παράγραφος 1 του κανονισμού (ΕΟΚ) αριθ. 3796/81·

γ) έξοδα προσωπικού (μισθοί και αμοιβές, έξοδα επιμόρφωσης, κοινωνικής επιβάρυνσης και έξοδα αποστολών), καθώς και αμοιβές για τεχνικές υπηρεσίες και συμβουλές·

δ) έξοδα αλληλογραφίας και τηλεπικοινωνιών·

ε) έξοδα για υλικά και για απόσβεση εξοπλισμού γραφείου καθώς και έξοδα αγοράς ή ενοικιάσεως αυτών·

στ) έξοδα σχετικά με τα μέσα μεταφοράς του προσωπικού·

ζ) ενοίκιο, ή σε περίπτωση αγοράς, τόκοι που πραγματικά πληρώθηκαν, καθώς και άλλα έξοδα και επιβαρύνσεις που απορρέουν από τη χρήση των κτιρίων τα οποία χρησιμεύουν στη διοικητική λειτουργία της οργανώσεως παραγωγών·

η) έξοδα ασφαλίσεως σχετικά με τη μεταφορά του προσωπικού, τους χώρους διοικήσεως και τους εξοπλισμούς τους.

2. Η οργάνωση παραγωγών έχει την ευχέρεια να κατανείμει το ποσό αυτών των εξόδων στα έτη κατά τα οποία χορηγείται η εν λόγω ενίσχυση.

3. Τα έξοδα που αναφέρονται στην παράγραφο 1 σημεία γ) έως η) λαμβάνονται υπόψη για τον υπολογισμό της ενίσχυσης μόνο στο μέτρο που κρίνεται ικανοποιητικό από τις αρμόδιες αρχές του Κράτους μέλους, λαμβανομένης υπόψη της εκπλήρωσης των καθηκόντων της εν λόγω οργάνωσης, όπως προβλέπονται στο άρθρο 5 παράγραφος 1 του κανονισμού (ΕΟΚ) αριθ. 3796/81.

Άρθρο 2

Ο κανονισμός (ΕΟΚ) αριθ. 457/72 καταργείται.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 6 Ιουνίου 1983.

Για την Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. L 379 της 31. 12. 1981, σ. 1.

(2) ΕΕ αριθ. L 331 της 26. 11. 1982, σ. 7.

(3) ΕΕ αριθ. L 54 της 3. 3. 1972, σ. 31.

(4) ΕΕ αριθ. L 20 της 28. 1. 1976, σ. 39.